3.8.

Il-kriterji għat-tqassim tal-vetturi f'kategoriji bħala N1. 3.8.1. Vettura għandha titqiegħed f'kategorija bħala N1 meta tissodisfa l-kriterji applikabbli kollha. Meta ma jkunx issodisfat wieħed jew aktar mill-kriterji, il-vettura għandha titqiegħed f'kategorija bħala M1. 3.8.2. Minbarra l-kriterji ġenerali msemmijin fil-punti 3.2 sa 3.6, il-kriterji speċifikati f'dan il-punt għandhom ikunu ssodisfati għall-kategorizzazzjoni ta' vetturi li għalihom il-kompartiment fejn jinsab ix-xufier u t-tagħbija jkunu jinsabu fi ħdan unità waħda (jiġifieri karozzerija “BB”). 3.8.2.1. Il-fatt li ħajt jew diviżjoni, sħaħ jew parzjali, jitwaħħlu bejn ringiela ta' sits u ż-żona tal-merkanzija ma għandux jeskludi l-obbligu li jiġu ssodisfati l-kriterji meħtieġa. 3.8.2.2. Il-kriterji għandhom ikunu kif ġej: (a) it-tagħbija tal-prodotti għandha tkun tista' ssir mill-bieba ta' wara, mill-pjanċa ta' wara jew mill-bieba fil-ġenb imfassla jew mibnija għal dak il-għan; (b) fil-każ ta' bieba jew pjanċa ta' wara, il-fetħa għat-tagħbija għandha tkun tissodisfa r-rekwiżiti li ġejjin: (i) fil-każ li l-vettura tkun mgħammra b'ringiela waħda biss ta' sits jew bis-sit tax-xufier biss, l-għoli minimu tal-fetħa tat-tagħbija għandu jkun tal-anqas 600 mm; (ii) fil-każ li l-vettura tkun mgħammra b'żewġ ringieli sits jew aktar, l-għoli minimu tal-fetħa tat-tagħbija għandu jkun tal-anqas 800 mm u l-fetħa għandha turi superfiċe minima ta' mill-anqas 12 800 cm2; (c) Iż-żona tal-merkanzija għandha tissodisfa r-rekwiżiti li ġejjin: “żona tal-merkanzija” tfisser il-parti tal-vettura li tinsab wara r-ringiela/i sits jew wara s-sit tax-xufier fejn il-vettura tkun mgħammra b'sit tax-xufier wieħed biss; (i) ġeneralment, is-superfiċe tat-tagħbija taż-żona tal-merkanzija għandha tkun ċatta; (ii) meta l-vettura tkun mgħammra biss b'ringiela waħda sits jew sit wieħed, it-tul minimu taż-żona tal-merkanzija għandu jkun tal-anqas 40 % tal-bażi tar-roti; (iii) meta l-vettura tkun mgħammra b'żewġ ringieli sits jew aktar, it-tul minimu taż-żona tal-merkanzija għandu jkun tal-anqas 30 % tal-bażi tar-roti. Meta s-sits tal-aħħar ringiela ta' sits ikunu jistgħu jinqalgħu faċilment mill-vettura bla ma tintuża xi għodda speċjali, ir-rekwiżiti fuq it-tul taż-żona tal-merkanzija għandhom jiġu ssodisfati bis-sits kollha installati fil-vettura; (iv) ir-rekwiżiti dwar it-tul taż-żona tal-merkanzija għandhom jiġu ssodisfati meta s-sits tal-ewwel ringiela jew l-aħħar ringiela, skont xi jkun il-każ, ikunu weqfin fil-pożizzjoni normali tagħhom sabiex jintużaw minn min ikun fil-vettura. 3.8.2.3. Il-kondizzjonijiet speċifiċi għall-kejl 3.8.2.3.1. Definizzjonijiet (a) “L-għoli tal-fetħa tat-tagħbija”, tfisser id-distanza vertikali bejn żewġ sulari orizzontali tanġenti rispettivament għall-ogħla punt tal-parti l-aktar baxxa tad-daħla tal-bieb u tal-punt l-aktar baxx fuq tad-daħla tal-bieb; (b) “Is-superfiċe tal-fetħa tat-tagħbija” tfisser l-akbar superfiċe tal-projjezzjoni ortogonali fuq pjan vertikali, perpendikolari għal-linja tan-nofs tal-vettura, tal-fetħa massima awtorizzata meta l-bieb/bibien ta' wara jew il-pjanċa ta' wara jkunu miftuħin beraħ; (c) “Il-bażi tar-roti”, għall-finijiet tal-applikazzjoni tal-formuli fil-punti 3.8.2.2 u 3.8.3.1, tfisser id-distanza bejn: (i) il-linja tan-nofs tal-fus ta' quddiem u l-linja tan-nofs tat-tieni fus fil-każ ta' vettura b'żewġ fusien; jew (ii) il-linja tan-nofs mill-fus ta' quddiem u l-linja tan-nofs ta' fus virtwali daqstant ieħor imbiegħed mit-tieni u t-tielet fus fil-każ ta' vettura bi tliet fusien. 3.8.2.3.2. Aġġustamenti tas-sit (a) Is-sits għandhom jiġu aġġustati fl-aktar pożizzjoni lura tagħhom; (b) Id-dahar tas-siġġu, jekk jista' jiġi aġġustat, għandu jiġi aġġustat biex jakkomoda l-magna tridimensjonali tal-punt H f'angolu tas-sider ta' 25; (c) Id-dahar tas-siġġu, jekk ma jkunx jista' jiġi aġġustat, għandu jkun fil-pożizzjoni magħżula mill-manifattur tal-vettura; (d) Meta jkun jista' jiġi aġġustat l-għoli tas-sit, għandu jiġi aġġustat għall-aktar pożizzjoni baxxa. 3.8.2.3.3. Kondizzjonijiet tal-vettura (a) Il-vettura għandha tkun f'kondizzjonijiet ta' tagħbija li jikkorrespondu għall-massa massima tagħha; (b) Il-vettura għandu jkollha r-roti tagħha ssettjati dritti 'l quddiem. 3.8.2.3.4. Ir-rekwiżiti tal-punt 3.8.2.3.2 ma għandhomx japplikaw meta l-vettura jkollha ħajt jew diviżjoni. 3.8.2.3.5. Il-kejl tat-tul taż-żona tal-merkanzija (a) Meta l-vettura ma jkollhiex diviżjoni jew ħajt, it-tul għandu jitkejjel minn tanġent ta' pjan vertikali sal-aktar punt imbiegħed fuq wara ta' fuq tas-sit sat-tieqa interna jew bieb jew pjanċa ta' wara, f'pożizzjoni magħluqa; (b) Meta l-vettura jkollha diviżjoni jew ħajt, it-tul għandu jitkejjel minn pjan vertikali tanġenti sal-aktar punt imbiegħed fuq wara tad-diviżjoni jew tal-ħajt sat-tieqa interna jew bieb jew pjanċa ta' wara, skont xi jkun il-każ, f'pożizzjoni magħluqa; (c) Ir-rekwiżiti li jikkonċernaw it-tul għandhom jiġu ssodisfati mill-inqas tul linja orizzontali li tinsab fil-pjan vertikali lonġitudinali li jgħaddi mil-linja tan-nofs tal-vettura, fil-livell tal-art tat-tagħbija. 3.8.3. Minbarra l-kriterji ġenerali msemmijin fil-punti 3.2 sa 3.6, il-kriterji speċifikati f'dan il-punt għandhom jiġu ssodisfati għall-kategorizzazzjoni tal-vetturi li għalihom il-kompartiment fejn jinsab ix-xufier u t-tagħbija mhumiex f'unità waħda (jiġifieri karozzerija “BE”). 3.8.3.1. Meta l-vettura tkun mmuntata ma' qafas tat-tip li jingħalaq, għandhom jiġu applikati dawn li ġejjin: (a) it-tagħbija tal-prodotti għandha tkun tista' ssir minn bieba ta' wara, pjanċa ta' wara jew pannella jew mezz ieħor; (b) l-għoli minimu tal-fetħa tat-tagħbija għandu jkun tal-anqas 800 mm u l-fetħa għandha turi superfiċe ta' tal-anqas 12 800 cm2; (c) It-tul minimu taż-żona tal-merkanzija għandha tkun tal-anqas 40 % tal-bażi tar-roti. 3.8.3.2. Meta l-vettura jkollha żona tal-merkanzija tat-tip miftuħ, għandhom japplikaw biss id-dispożizzjonijiet fil-punti 3.8.3.1(a) u (c). 3.8.3.3. Għall-applikazzjoni tad-dispożizzjonijiet imsemmijin fil-punt 3.8.3, għandhom japplikaw id-definizzjonijiet fil-punt 3.8.2.3.1. 3.8.3.4. Madankollu, ir-rekwiżiti li jikkonċernaw it-tul taż-żona tal-merkanzija għandhom jiġu ssodsfati tul linja orizzontali li tinsab fil-pjan lonġitudinali li jgħaddi minn ġol-linja taċ-ċentru tal-vettura fil-livell tal-art tat-tagħbija.